ทำไมวันนี้เป็น วันที่เลวร้ายที่สุด ในประวัติศาสตร์ของ PayPal
เกิดอะไรขึ้นกับ PayPal ? ลงทุนแมนจะเล่าให้ฟัง
3 ก.พ. 2565

ทำไมวันนี้เป็น วันที่เลวร้ายที่สุด ในประวัติศาสตร์ของ PayPal /โดย ลงทุนแมน
เมื่อคืนนี้ PayPal ผู้ให้บริการระบบชำระเงินรายใหญ่ ที่มี อีลอน มัสก์ เป็นหนึ่งในทีมผู้ก่อตั้ง ได้รายงานผลประกอบการไตรมาสที่ 4 ปี 2021
แต่หลังจากประกาศผลประกอบการ หุ้น PayPal ก็ได้ถูกเทขายทันที จนร่วงหนักถึง -24.6% นับเป็นวันที่เลวร้ายที่สุดในประวัติศาสตร์บริษัท
หรือถ้าวัดจากจุดสูงสุดในช่วงกลางปี 2021 หุ้นของ PayPal ร่วงลงไปมากกว่า 56% แล้ว
แล้วมันเกิดอะไรขึ้นกับ PayPal ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาดูโมเดลธุรกิจของ PayPal กันก่อน
PayPal เป็นแพลตฟอร์มที่คอยอำนวยความสะดวกเกี่ยวกับระบบรับชำระสินค้าสำหรับ 2 ฝ่าย
ฝ่ายแรก ก็คือ ผู้ใช้งาน หรือตัวเราเอง ที่ได้เลือกช่องทาง PayPal ในการชำระสินค้า
อีกฝ่าย ก็คือ ผู้ขาย หรือธุรกิจที่ใช้บริการของ PayPal ในการทำธุรกรรมทางการเงิน
พอเห็นภาพแบบนี้แล้ว เรามาดูผลประกอบการในปี 2021 ของ PayPal
รายได้ 8.41 แสนล้านบาท เพิ่มขึ้น 17% 
กำไร 1.38 แสนล้านบาท ลดลง 1%
สำหรับรายได้ที่เพิ่มขึ้น มาจากค่าธรรมเนียมจากยอดการใช้จ่ายผ่าน PayPal ในปี 2021 ที่มีมูลค่ารวมกันทั้งปีกว่า 41 ล้านล้านบาท เพิ่มขึ้น 31% เมื่อเทียบกับปีก่อนหน้า
ในขณะที่จำนวนบัญชีผู้ใช้งานก็เพิ่มขึ้นกว่า 43 ล้านบัญชี ส่งผลให้ปัจจุบัน PayPal มีบัญชีผู้ใช้งานรวม 426 ล้านบัญชี
เมื่อดูจากผลประกอบการในอดีต ก็ดูไม่มีอะไรน่ากังวลเท่าไร
เพราะรายได้ก็เติบโตดี แถมยอดผู้ใช้งานก็เพิ่มขึ้น
ซึ่งก็ต้องบอกว่าตลาดเหมือนจะไม่ได้มองผลประกอบการที่เกิดขึ้นในอดีต
แต่กลับสนใจเพียงมุมมองและการคาดการณ์อนาคตของผู้บริหาร
เรามาดูกันว่า ผู้บริหารมองตัวเองอย่างไร ให้หุ้นตก -24.6% ?
เริ่มกันที่การคาดการณ์ธุรกิจในปีนี้
สำหรับปี 2022 PayPal ตั้งเป้าการเติบโตของรายได้อยู่ที่ 15% ถึง 17% 
ซึ่งต่ำกว่าที่นักวิเคราะห์คาดการณ์ไว้ที่ 18%
สาเหตุส่วนหนึ่งมาจากการที่ eBay ไม่ต่อสัญญากับ PayPal และกำลังเปิดใช้งานระบบชำระเงินเป็นของตัวเอง ที่ได้ร่วมมือกับ Adyen ธุรกิจฟินเทคน้องใหม่จากเนเธอร์แลนด์
ในขณะเดียวกัน การเติบโตด้านผู้ใช้งาน PayPal ก็ตั้งเป้าการเพิ่มขึ้นราว 15 ถึง 20 ล้านบัญชี ซึ่งก็ต่ำกว่าที่นักวิเคราะห์คาดการณ์ไว้
และไม่ใช่แค่เป้าบัญชีใหม่ที่ดูจะต่ำเกินไปเท่านั้น 
PayPal ยังรายงานว่า กว่า 4.5 ล้านบัญชี ถูกพบว่าเป็นบัญชีปลอม ทำให้บริษัทต้องตามลบบัญชีเหล่านั้นทิ้ง เนื่องจากเป็นบัญชีที่ถูกสร้างขึ้นเพื่อเอาเปรียบช่องโหว่จากแคมเปญการตลาดของตัว PayPal เอง
นอกจากมุมมองเรื่องการเติบโตแล้ว ซีอีโอของ PayPal ก็ยังได้ระบุว่าธุรกิจของเราอาจจะได้รับผลกระทบจากวิกฤติเงินเฟ้อ ที่น่าจะยังคงอยู่ต่อไปในปี 2022 ซึ่งอาจจะทำให้คนจับจ่ายซื้อของน้อยลงด้วย..
ทั้งหมดนี้จึงทำให้ตลาด มีความกังวลเกี่ยวกับสถานการณ์ในอนาคตของบริษัท
เพราะนอกจากการคาดการณ์ตัวเลขการเติบโตจะต่ำกว่าคาดแล้ว
PayPal ก็ยังเพิ่งมารู้ว่ายอดผู้ใช้งานของตัวเอง รายงานผิดมาโดยตลอด
วันที่ 2 เดือน 2 ปี 2022 อาจจะเป็นวันที่ใครหลายคนรอโปรโมชันดี ๆ จากแพลตฟอร์มขายสินค้าออนไลน์
แต่วันดังกล่าว อาจจะไม่ใช่วันที่น่าจดจำเท่าไรสำหรับ PayPal 
เพราะมันกลายเป็นวันที่หุ้นของบริษัท ถูกเทขายจนร่วงลง
มากถึง -24.6% นับเป็นวันที่เลวร้ายที่สุดในประวัติศาสตร์ของบริษัทเลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-